Светосавски дани

Сценарио

* Заједнички ђачки хор**: Химна Светоме Сави**

**У1**: Дан Светог Саве, 27. јануар, школска је слава у свим српским школама. Зашто је Свети Сава заштитник српских школа?

Растко Немањић, млади принц српски, постао је монах Сава. Он је био први српски учитељ и писац. Отварао је прве школе, учио Србе да пишу ћирилицом и да читају. Доносио је са својих путовања разне лековите биљке и отварао прве болнице. Био је први српски архиепископ. То значи да је наша црква постала самостална и добила име Српска православна црква. Градио је цркве и манастире. Учио је Србе најлепшим врлинама: поштењу, раду, љубави, праштању и несебичности.

**У2***:*(*Свети Сава*, Д. Константиновић)

Био је дете од главе до пете,

звао се кратко – Немањић Растко.

Хтео је да учи, да знање свије,

ал` школе било ниједне није.

Зато је устау у рану зору

и побегао на Свету Гору.

Ту је у осами манастира

учио стазе љубави, мира.

Пост`о је мудра, учена глава,

светитељ српски – Свети Сава.

**У3:** Има ли ока слепа, школа га отвара.

Шаљите децу нека од њих људе ствара!

Оно што нас јача на путу поштења,

Оно што нас води светлости знања,

Оно што нам дарује духовну лепоту,

Што нам показује праве путе и срцу и оку,

Оно што нас учи да стварати умемо,

Оно што нас диже да напредујемо,

Што нам даје души, уму, срцу здравље,

То је српска школа, ћирилица, православље.

**У4**: Ћирилица, српско писмо

једно слово - један глас,

Врло лако за учење,

Српској деци то је спас.

**У5**: Хвала Вуку што је створи

Па писање нас не мучи,

Ћирилицу свако може

Очас посла да научи.

**У6**: Како пише - тако читај

За прваке то је рај,

Зато волим ћирилицу,

Своју земљу и свој крај.

**Млађи ученици (сви)**: Свети Сава ћирилицом пише,

Православље к’о она мирише.

Српску децу Свети Сава воли,

Па их као благи отац моли:

Где год српско име живи, дише,

Нека лепу ћирилицу пише.

**Сви (велики): Ко си ти? Где је твоја отаџбина? Одакле си?**

**У7** : Ја сам рођен у Француској, а мој отац је из Србије, из једног малог села где мирише кошено сено, где се злати кукуруз, где се меље грожђе, где свићу бајке народне, где се коло заплиће, где „Савин премудри штап пева песму укрштених путева“.

**У8**: (Д. Ерић) Замолите своје родитеље  
да вам кажу где се жито меље.

Салетите свог великог стрица  
да вам каже где расте пшеница.

Доведите деду из предграђа  
да вам каже како се хлеб рађа.

**У9**: (Д. Максимовић)

Ја знам ко сам  
по звону  
што са задужбина немањићких пева,   
по јасности његова гласа, по томе што ме од Студенице до Милешева  
прадедови гледају с иконостаса  
и што сваки у руци држи храм.

**Сви: Како ти је име? Од кога си?**

**У10**: Ја сам \_\_\_\_\_\_\_\_\_\_\_\_\_\_\_, од оца \_\_\_\_\_\_\_\_\_\_\_\_\_\_\_\_ и мајке \_\_\_\_\_\_\_\_\_\_\_\_\_\_\_\_, из куће \_\_\_\_\_\_\_\_\_\_\_\_\_\_\_\_\_\_\_\_\_\_\_\_ у којој (се чесницa меси за божићну трпезу), а зашкрипе врата благословом ономе ко улази у наш дом.

**У11**: У туђини ми некад јутро замирише на Србију.

(М. Црњански) По једна љубав, јутро, у туђини,

Душу нам увија, све тешње,

Бескрајним миром плавих мора

Из којих црвене зрна корала,

Као из завичаја трешње.

Пробудимо се ноћу и смешимо, драго

На Месец са запетим луком,

И милујемо далека брда

И ледене горе, благо, руком.

**У12**: (*Србија*, О. Давичо) Ој, Србијо међу песмама, међу шљивама,   
ој, Србијо међу људима   
на њивама,   
ој, Србијо међу песмама, међу стадима,   
ој, Србијо, песмо међу народима.

**Сви: Куда ћеш без славе, без огњишта? Куда ћеш без себе?**

**У13**: Где сам ја, ту ми је кућа, а у кући слава.

Од предака својих  
 кроз Светога Саву,   
 примили смо веру,   
 крст часни и славу.  
 Кроз векове многе  
 ово дивно благо  
 Србину је сваком  
 увек било драго.

**У14**: Када Србин славу слави,

Он уз колач свећу стави

Па прелива колач вином,

И све свети светим чином

Нек сви људи буду Божји

К’о хлеб нек' су срцем благи,

Кaо вино нек’ су јаки,

Благи, прави, јаки, здрави.

**Сви**: **Чијим стопама ходаш?**

**У15**: Идем путем славе, старим путем Светог Саве.

Право ходам на ногама својим и путеве своје исправљам.

Јер, ако човек и сав свет стече, а душу изгуби каква је корист?

**Сви: Без српске речи, шта си?**

(из *Завештања* Стефана Немање, прилагођено)

**У16: С**тотине година смо већ ту, а још се у нама није смирио луталачки нагон. Има нас свуда. Кипи и прелива се овај народ и отиче на све стране као младо вино.

Бојим се понекада, расућемо се у друге, чврсте и стојеће народе, разлићемо се као вода низ планину у туђе ријеке и нестати у њима као да нас никада није било.

**У17:** Зато узмите своју земљу на дланове и не испуштајте је никада јер сте са том грудом земље у руци народ.

( *Домовина се брани лепотом*, Љ. Ршумовић)

Домовина се брани књигом  
И песмом о небу  
Сестрином сузом мајчином бригом  
И оним брашном у хлебу

**У18**: Домовина се брани реком  
И рибом у води  
И високом танком смреком  
Што расте у слободи

Домовина се брани лепотом  
И чашћу и знањем  
Домовина се брани животом  
И лепим васпитањем.

**У19:** Моје је писмо ћирилица. Српским језиком зборим и тиме се дичим.

Докле год живи језик, докле њим говоримо и пишемо, дотле живи и народ.

**У20**: Чувајте језик као земљу. Реч се може изгубити као град, као земља, као душа. А шта је народ изгуби ли језик, земљу, душу?

**Хор старијих ученика праћен презентацијом дечијих радова „Моје је писмо ћирилица“**

***Песма о ћирилици***

Хеј, Србине роде, добро сада пази

Не дај да се писмо твоје свето гаси.

Ћирилице своје немој се одрећи

Њоме увек пиши, немој корен сећи.

Наше писмо старо свеци су стварали

И код Свевишњега врата отварали.

Света браћа била, па света и слова

Хеј, Србине, роде, држ'се писма свога.

Ко не пише својом ћирилицом светом

Одрек'о се сада себе је пред светом

Одрек'о се својих славнијех предака

Светога Саве, Лазара, Косовских јунака

Народу без писма нема ни живота

Већ расуло прети, свађа и голгота.

**Зато пиши својим часним, дивним словом**

**Ти, Србине брате, што стојиш пред Богом.**

Да сачуваш оно што је теби дато

Као сјајни бисер, најверније злато.

Да пренесе свако, свако своме сину

Ћирилицу, Солун, косовску истину

Истину да слога Србина спасава

Сећање на Немању, патријарха Павла.

**Зато пиши својим часним, дивним словом**

**Ти, Србине брате, што стојиш пред Богом.**

* **Никола (Робинсон)**, виолина *Тамо далеко*
* **Анђелина (КЦС)**, виолина *Ово је Србија*

**У21:** *Домовина*, Д. Васиљев

Домовина, то није мртва груда  
која нас гвозденом руком веже;  
то је љубав за облак, што плови овуда,  
за песму што се овде разлеже;  
  
љубав за класје што богато буја,  
за руже сто су на гробљима свеле,  
за тресак летњих, бесних олуја,  
за тугу тица које се селе.  
  
Домовина, то су све оне споне  
којима нас живот за се спаја;  
радостм кад наша звона зазвоне,  
топлота мајчиног загрљаја.  
  
Домовина, то су: жеље тајне,  
магла што преко поља плови;  
то су наше бајке бескрајне,  
домовина - то су сви наши снови.

**О скривеним очима**, драматизација (*Свети Сава у народним песмама и причама*, Станоје Мијатовић)

Приповедач: Једна мајка дошла је Светом Сави јер је чула да он деци дарује још један пар очију. Желела је да и њено дете посматра живот са четворо очију. Светац је предложио да пођу на оближње брдо.

Свети Сава (покаже руком испред себе): Добро погледај унаоколо. Шта видиш?

Мајка (гледа, подиже се на прсте): Ништа... Ништа посебно. Видим брда и долине.

Свети Сава: Дођи следеће године. Погледаћеш поново. (Мајка се враћа са дететом које држи за руку)

(Док приповедач говори, Свети Сава и мајка са дететом гледају. Свети Сава показује руком, мајка гледа, ставља руку изнад чела, напреже се, врти главом, слеже раменима...)

Приповедач: Тако и би. Наредне године, заједно су отишли на друго, још веће брдо. Жени је поставио исто питање, али она опет није видела ништа нарочито. Само брда, долине и шуму. Поново је светац предложио да се нађу следећег лета, и следећег... И тако седам година... А онда је те, седме године, дете са врха брда нешто угледало…

Дете (радосно, показује руком): Мајко, мајко, види! Погледај, у даљини нешто сија!

Мајка (гледа, пропиње се на прсте, усхићено): Видим, видим и ја! Свети Саво, тамо нешто светлуца!

Свети Сава: У даљини сијају школа и поред ње црква. Одведи дете у школу и тамо ће, поред своја два ока која му је Бог подарио, добити још два.

Мајка (радује се): Хоћу! Хвала, оче. Моје дете ће добити четири ока! Прича коју сам слушала као мала ипак ће се остварити!

Приповедач: Дете је у школи остало четири године. Када се вратило кући, мајка је са жаљењем закључила да и даље има само два ока. Узела је дете за руку и одвела га поново код Светог Саве.

Мајка: Свети Саво, дошла сам да се пожалим. Моје дете није добило још два ока!

Свети Сава (отвара књигу): Шта видиш овде?

Мајка (загледа књигу, збуњено): Овде нема ничега. Само ситне шаре црне боје!

Свети Сава (даје детету књигу): Шта ти видиш овде?

Дете (узима књигу и чита): У почетку беше Реч, и Реч беше у Бога, и Бог беше Реч. Све је кроз њу постало. Свети Сава: Ето видиш, ти си код очију слепа, јер очи имаш, а не видиш оно што ово твоје дете види. А ово твоје дете има још једне очи у глави, у памети. Зато више види и више зна но ти. То му је школа дала.

Мајка (насмеје се, поклони се Светом Сви, пољуби и загрли дете): Хвала, оче!

Приповедач: Од тога дана поносна мајка свуда је причала о томе како је њено дете од Светог Саве и школе добило још један пар очију. Додуше, те се очи не виде одмах, јер су скривене у памети!

**У 26**: *О књигама*, Перо Зубац

У књигама спава искуство света,

и ти га будиш читајући.

Књига као рани цвет процвета

кад је узмеш и носиш кући.

Књига се радује кад је читаш.

она оживи у твојим очима.

Кроз књигу ходаш, размишљаш, питаш,

као онај што ју је писао ноћима.

Књига уме да се смеје, да заболи,

Да се поверава, да тајну крије.

Књига коју читаш баш тебе воли,

Јер у полици као да је није.

**У27**: (*Књига за Марка*, Светлана. В. Јанковић) „Духовне, невидљиве, унутарње очи има свако од нас у себи, али их свако не држи отворене и не уме да гледа њима. Оне се отварају ако разумемо и прихватимо да богатство у новцу никако није и највеће богатство. Оно друго, које човек стекне у свом уму и срцу, много је веће и нико га не може отети. Тако је учио Свети Сава“

**У28:** *Свети Сава и ђаци*

Свети Сава био је учитељ. Једном његовом ђаку нестане теглица меда. Да би пронашао крадљивца Свети Сава узвикне гласно својим ђацима: „Ко је украо мед пашће му данас пчела на капу.“ Кад су ђаци после изашли на ручак, онај што је био украо мед непрестано је пазио да му пчела не падне на капу. Тако је крадљивац ухваћен.

**У29**: *Свети Сава и отац и мати са малим дететом*

Понели отац и мати новорођено дете Светом Сави и замолили га да дете благослови и да му да срећу... Свети Сава им рече: „Ја му срећу не могу дати. Срећу му можете дати ви, родитељи његови, ако га научите: да ради, да штеди, не лаже, не краде, да слуша, поштује старије, да је у свему умерено, а нарочито ако га будете упутили да чува своје здравље.“

**У30:** *Освајање среће*, Д Радовић

Неће бити срећан много

ко на срећу гледа строго,

ко је мери са свих страна

и налази срећи мана.

Ову хоће, ону неће

- ту не може бити среће.

Неко тражи много среће,

и најлепше и највеће.

Све што није мера пуна

он у срећу не рачуна.

Много хоће, мало неће

- ту не може бити среће.

**У 31**: Неком завист мира не да

своју срећу и не гледа.

Своју срећу не узима

јер је други више има.

Туђу хоће, своју неће

- ту не може бити среће.

Има једна мудрост стара:

и за срећу треба дара,

срећан човек - срећу ствара!

**\_\_\_\_\_\_\_\_:** У првом делу приредбе представили смо циљеве наставе на српском језику, а у другом делу послушајмо песме које радо учимо и певамо на нашим часовима.

**У32**: *Како се пишу песме*, В. Стојиљковић

Песме се пишу десном руком, а може и левом, ко воли,

песме се пишу на папиру, а може и на креченом зиду,

песме се пишу кад срце боли, а може и кад не боли,

песме се пишу у Нишу, Бачком Петровом Селу,

а може и у Шиду.

Песме се пишу с пролећа, а може и усред зиме,

песме се пишу исцела, а може и у два дела,

песме се пишу с римом, а може и без риме,

песме се пишу на празан стомак, а може и после јела.

* Певање (*Незгода*, *Дивна, Дивна)*
* Гитара: *Ми идемо преко поља,* *Вишњичица род родила*

**У33**: *Јесења песма*, Д. Радовић и **У34**: *Гозба*, М. Антић

**У35:** *Зимска песма*, Ј. Ј. Змај

Зима, зима, – е, па шта је,

Ако ј’ зима, није лав!

Зима, зима, - па нека је,

Не боји се ко је здрав!

Хајд’ напоље момак ко је,

Тамо веје крупан снег,

Ви’ш ен’ онде навејо је

Читав бедем, читав брег.

А шта може зима мени,

Шта ми може, шта ми сме?!

Нек ми носић поцрвени,

Ето то је, то је све!

**У 36:** *Мали живот*, Д. Радовић

Док неко пије  
– ја пијуцкам.

Док неко гризе  
– ја само грицкам.  
  
Док неко глође  
– ја само глоцкам.  
  
Док неко боде  
– ја само боцкам.  
  
Док неко пева  
– ја певуцкам.  
  
Док неко дрема  
– ја дремуцкам.  
  
Док неко ради  
– ја радуцкам.  
  
И тако мало,

ситно – живуцкам.

**У37:** *Кад би мени дали један дан*, Б. Црнчевић

Кад би мени дали један дан,  
ја га не бих потрошио сам.  
Пола дана ја бих дао неком  
ко је добар, а случајно сам.

Играли би, причали би нешто.  
Трчали би, скакали би вешто  
ја и добар, а случајно сам.  
Кад би мени дали кишобран,  
ја га не бих потрошио сам.

Пола места ја бих дао неком  
ко је добар, а случајно сам.  
  
Кад би мени дали један дан,  
ја га не бих потрошио сам.

**У38**: *Шта је на крају*, Д. Радовић

На крају неба, на крају мора, на крају пута?  
Шта је на крају деца би хтела да знају?  
Зато једу, зато спавају,  
Зато расту брже од капута.

Шта је на крају среде? Четвртак.  
А шта – на крају четвртка? Петак.  
На крају свих крајева?  
Увек је један нови почетак.

Крајеви се потроше,  
почеци увек трају.  
Почетак – ето шта је на крају!

**У 39:**  *Децо, будите*, М. Тешић

Децо, будите дарежљиви као шљиве.

Будите плодни као њиве.

Будите лепи као јасика.

Будите потребни као кашика.

Будите вредни као мрави.

Несебични у љубави.

Храбро газите живота стазе.

И имајте светле образе.

* Клавир: *Тебе појем*
* Заједнички ђачки хор: Шапутање, Драган Лукић

Сценарио: Блаженка Тривунчић